Versindaba » Corné Coetzee
René Bohnen. 100 000 digters vir verandering
Hierdie afgelope Saterdag, 29 September 2012, het ŉ klompie digters in Johannesburg deelgeneem aan die wêreldwye 100 000 Poets for Change geleentheid. Die Engelse digter en uitgewer/eienaar by Dye Hard Press, Gary Cummiskey, het die harde werk gedoen om ons op ‘n Saterdag in ‘n restaurant in Melville gehuisves te kry. Elf digters het gelees en almal het agterna hulle vreugde uitgespreek dat die Afrikaanse en Engelse digters in gemengde volgorde opgetree het. Sodoende is die gehoor (asook die digters self) blootgestel aan verse wat hulle andersins nie te hore kry nie.
Die amptelike blad vir hierdie geleentheid is http://100tpc.org/
die 11 digters wat gelees het en ons plakkaat
Die gehoor was waarderend en meelewend, ons het gekuier en gesels, saam wyn gedrink en foccacia geëet, boeke gekoop en verkoop en nuwe vriende gemaak.
Tydens hierdie geleentheid is Hans Pienaar se nuwe boek, Chaos, ook bekendgestel. Harry Kalmer het ŉ kort, interessante gesprek met Hans gevoer en Hans het tot groot genot van die gehoor uit sy boek voorgelees. Heerlik!
Harry Kalmer in gesprek met Hans Pienaar
Tags: Corné Coetzee, David Chislett, gary cummiskey, Gerard Rudolph, Hans Pienaar, Harry Kalmer, Michelle McGrane, Phillipa Yaa de Villers, Victor Khulile Nxumalo
Posted in Binneblik | Comments Off on René Bohnen. 100 000 digters vir verandering
Andries Bezuidenhout. Melville se poësiefees, 2011 – fotobeeld
Dis nie met groot fanfare afgekondig nie. Die fees se baniere het ŉ underground kwaliteit gehad – dit is nie dwars oor strate opgehang nie, maar tussen die pilare van Melville se 1930s-geboue. Die Facebook-bladsy is eers ŉ week of wat voor die fees opgesit, die program selfs later. Maar nuwe bundels is die wêreld ingestuur (een van Gail Dendy), gesprekke is gevoer (een oor die nalatenskap van Wopko Jensma), gedigte is in binnehowe en restaurante voorgelees, weefwerk tussen beeldende kuns en woordkuns is teen mure opgehang (deur Hans Pienaar en Charl-Pierre Naudé), musiek is in teaters opgevoer, ŉ imbongi het van Melville se dakke af geroep (darem deur luidsprekers, spookagtig in die kalklig), gedigte is sommer op straathoeke voorgelees – enigiemand kon kom luister.
Ek wil nie veel hier sê nie, laat die foto’s eerder praat. Ek wil egter twee punte maak, oor wat die fees vir my besonders gemaak het:
Eerstens, die intieme skaal en aard van die voorlesings. Daar was twee geleenthede vir Afrikaanse gedigte – die een in ŉ restaurant se binnehof (“Melon Courtyard”) en die ander in ŉ aardige kroeg/restaurant (“Love & Revolution”). Daar was nie mikrofone en luidsprekers nie. Hans Pienaar het elke digter op sy rustige manier voorgestel en dan het mense sommer opgestaan waar hulle sit en hul gedigte voorgelees. In Love & Revolution het ek sommer op die vloer gesit, dalk die beste plek in tye van liefdeloosheid en revolusies wat skeef loop. Die spanning tussen van die digters het die geleentheid ŉ vreemde tipe energie gegee.
Tweedens, die ware Johannesburgstyl. Dit was ŉ Suid-Afrikaanse fees, waarin Afrikaans ook verteenwoordig was, as een van baie tale. Op ŉ persoonlike noot was dit vir my lekker om my musiek aan mense te kon voorstel wat nie andersins daarna sou luister nie. Ek het gepraat oor Voëlvry se verbintenis met Johannesburg en die vertoning met Kerkorrel se “Gee jou hart vir Hillbrow” afgeskop; dinge van daar af verder geneem. Al kon sommige van die mense in die gehoor – waarskynlik die meerderheid – nie Afrikaans verstaan nie, was die ontvangs tegemoetkomend en het ek welkom gevoel.
Gee jou gedigte vir Hillbrow...
Banier tussen pilare
Gedigte op straathoeke
Christo van Staden, ook bekend as Johannes van Jerusalem
Corné Coetzee lees voor, Hans Pienaar luister
Toast Coetzer lees: "Die Here is my herderspastei..."
Loftus Marais lees, Harry Kalmer heel links
Charl-Pierre Naude lees, Johann Lodewyk Marais in die gehoor
Rene Bohnen lees
En Cornel Judels
Johann Lodewyk Marais, oor Livingstone en Lamu
Tags: Charl-Pierre Naudé, Christo van Staden, Corné Coetzee, Cornel Judels, Hans Pienaar, Heidi Papadopoulos, Johann Lodewyk Marais, Loftus Marais, Melville Poetry Festival, Rene Bohnen, Toast Coetzer
Posted in Binneblik, Blogs | 8 Kommentare »
Posted in Nuuswekkers. Louis | Comments Off on Nuwe stemme word bekend gemaak